Iris Apfel, simbol excentric al modei de la New York şi vedetă pe Instagram, s-a stins din viață.
Născută la New York în 1921, Apfel a fost în primul rând designer de interior și a devenit o figură publică datorită unui contract prin care ea și soțul ei, Carl, au fost consultanți pentru interioarele de la Casa Albă pentru mai mulți președinți.
Mai târziu, ea a captat atenția prin stilul său, amestecând haute couture și bijuterii supradimensionate.
În GALERIA FOTO de mai jos puteți urmări imagini cu Iris Apfel, considerată un simbol al modei de la New York.
Faima ei a explodat în 2005, când Institutul de Costume al Muzeului Metropolitan de Artă din New York a găzduit o expoziție despre ea, intitulată Rara Avis, care în latină înseamnă pasăre rară.
Ea s-a autointitulat "starletă geriatrică". A apărut în mod regulat în paginile de stil ale New York Times, a fost fotografiată pentru Vogue Magazine și a apărut în reclame pentru Coach, MAC Cosmetics și Kate Spade.
Apfel a adunat peste trei milioane de urmăritori pe Instagram.
Stilul ei a fost, de asemenea, subiectul unui film documentar, Iris, regizat de Albert Maysles.